《水调歌老（怀山中）》
宋代·徐冲渊

穷达付天命，生死见交情。人今老矣，□□狗苟与蝇营。赢得一老霜雪。闲却五湖风月。鸥鸟负前盟。颜厚已如甲，太息误平生。

相箕山，怀颍水，挹馀清。只今归去，沧浪深处濯吾缨。笑抚山中泉石。细说人间荆棘。有道苦难行。好补青萝屋，且占白云耕。

作者简介：徐冲渊（《洞霄诗集》作仲渊），字叔静，自号栖霞子，姑苏（今江苏苏州）人。道士。孝宗淳熙中诏居太一宫高士斋，后典洞霄通明馆。孝宗逊位后，复诏居佑圣观凝神斋。有《西游诗集》，已佚。事见《洞霄图志》卷五。今录诗十二首。